Zúčastnili sme sa rokovania výboru ETUCE

V dňoch 7. – 8. novembra 2022 sa členovia výboru ETUCE (Európsky odborársky výbor pre vzdelávanie) stretli v Bruseli na svojom pravidelnom jesennom zasadnutí. Členovia výboru prijali niekoľko zásadných dokumentov a stanovili priority na najbližšie mesiace vrátane spustenia kampane na zvýšenie atraktivity učiteľského povolania. Odborový zväz školstva zastupoval predseda P. Ondek a vedúci úradu J. Stodolovský.

Stretnutie otvoril prezident ETUCE Larry Flanagan a následne odovzdal slovo Susan Hopgood, prezidentke Education International (celosvetová školská odborárska organizácia). Zdôraznila dôležitú úlohu úzkej spolupráce medzi jednotlivými regiónmi v týchto nepokojných časoch, keďže sociálny dialóg je čoraz viac pod tlakom a mier a demokracia sú ohrozené v rôznych krajinách na celom svete, pričom poukázala na príklady Ukrajiny a Iránu a poďakovala členom výboru za prejavenú solidaritu. Poukázala na prínos a kľúčové body vystúpení zástupcov EI na samite Transforming Education v New Yorku v septembri tohto roku. Zdôraznila pokračujúcu prácu pri zabezpečovaní udržateľnosti vo vzdelávaní a upozornila na aktuálnu kampaň EI proti privatizácii vo vzdelávaní.

Jedným z hlavných bodov programu bola správa zo špeciálnej konferencie ETUCE, ktorá sa konala 5. a 6. júla 2022 v Liège (Belgicko). Členovia výboru vyjadrili spokojnosť s výsledkami konferencie a radosť z opätovného osobného stretnutia po dvoch rokoch online stretnutí kvôli pandémii covid 19.

Hlavným bodom programu bola diskusia o pripravovanej *kampani ETUCE o atraktivite učiteľského povolania* zameranej na zvýšenie povedomia o 10 kľúčových bodoch načrtnutých v akčnom pláne prijatom na konferencii v Liège. Stretnutie umožnilo členom výboru podeliť sa o skúsenosti s národnými aktivitami a podrobnejšie prediskutovať stratégiu kampane.

Členovia výboru vyjadrili pokračujúcu solidaritu s kolegami, ktorí sa v poslednej dobe zapojili do protestov a akcií v celom európskom regióne, najmä s obyvateľmi Ukrajiny. Na diaľku sa prihovorila Kateryna Maliuta-Osaulova, z ukrajinského odborového zväzu školstva a vedy, aby informovala členov výboru o využívaní Fondu solidarity EI/ETUCE a najnovších dopadoch vojny, kedy ľudia z dôvodu ostreľovania kritickej infraštruktúry denne zažívajú výpadky elektriny, vody a kúrenia, čo negatívne ovplyvňuje aj poskytovanie vzdelávania a prácu odborov.

Bol tiež prezentovaný rozsiahly prehľad najnovšieho vývoja v oblasti vzdelávania a odbornej prípravy vrátane priorít českého predsedníctva v EÚ a správy Európskej rady pre vzdelávanie z apríla 2022. Výbor ETUCE prijal štyri kľúčové dokumenty:   
*- Stanovisko ETUCE k zlepšeniu prístupu k vzdelávaniu v ranom detstve a jeho kvalite v rámci Európskej stratégie starostlivosti,*

* *Stanovisko ETUCE k zvyšovaniu mobility učiteľov a školiteľov,   
  - Stanovisko ETUCE k úlohe vzdelávania na Konferencii o budúcnosti Európy,   
  - Stanovisko ETUCE k zlepšovaniu podmienok pre digitálne vzdelávanie a zvyšovanie digitálnych zručností vo vzdelávaní.*

Výbor ETUCE bol tiež informovaný o aktivitách ETUCE v oblasti bezpečnosti a ochrany zdravia pri práci a prijal *Odporúčania na riešenie syndrómu dlhotrvajúceho covid-19 v sektore vzdelávania*. Nasledoval prehľad o aktivitách pracovnej skupiny zameranej na obnovu odborov a zvyšovanie členskej základne a bola tiež predstavená práca ETUCE v oblasti sociálneho dialógu. Účastníci boli upozornení na blížiace sa plenárne zasadnutie európskeho sektorového sociálneho dialógu vo vzdelávaní, ktoré sa uskutoční 14. decembra 2022.

Po prezentácii nedávnych aktivít ETUCE vo vzťahu ku klimatickej núdzi prijal výbor dokument s názvom *Praktické usmernenia pre odbory na riešenie environmentálnych problémov a trvalo udržateľného environmentálneho rozvoja v sektore vzdelávania*. Tieto usmernenia vznikli v rámci projektu ETUCE o vzdelávaní k environmentálnej udržateľnosti. Vo svetle nedávneho prudkého nárastu cien energií prijali členovia výboru aj dôležité vyhlásenie o vplyve energetickej krízy na sektor školstva

Ďalšie zasadnutie výboru ETUCE je naplánované na 20. – 21. marca 2023.

Zapísal: J. Stodolovský, vedúci Úradu zväzu